Leia Meijer

" แม้ฉันจะโกหกกับผู้คนเป็นจำนวนมาก สุดท้ายแล้วฉันก็ไม่มีทางที่จะเติมเต็มหัวใจดวงนี้ได้ด้วยคำโกหก "

## **Who's that Leia**

Leia Meijer เจ้าหน้าที่ LSPD ผู้รักษาความสงบแห่ง Los Santos รวมถึงยังเป็นเจ้าของร้านคาเฟ่ต์แมวอย่าง UwU Cafe ทุกคนมักจะรู้จักเธออย่างผิวเผินเพียงแค่นั้น และไม่มีใครล่วงรู้ถึงประวัติในอดีตเธอมากนักว่าสาวผมบลอนด์หน้าตาน่ารักคนนี้เป็นใคร มาจากไหน และมีจุดประสงค์อะไรในการเข้ามาอาศัยอยู่ในพื้นที่เล็กๆอย่าง Los Santos

## **Appearance**

หญิงสาวรูปร่างสูงเพรียวอย่างสุขภาพดี เส้นผมของเธอเป็นสีบลอนด์เหลืองยาวนุ่ม ดวงตาเป็นสีฟ้าอ่อนที่น่าหลงใหลและบนริมฝีปากของเธอมักจะประดับด้วยลิปสติกสีแดงเลือดจางๆ ส่วนอีกหนึ่งเอกลักษณ์ที่ขาดไปไม่ได้เมื่อพูดถึงหญิงสาวคนนี้นั่นคือน้ำเสียงนุ่มลึกที่ใครก็ต่างพากันหลงใหลราวกับต้องมนตร์

## **Background story**

Leia เกิดเมื่อวันที่ 10 ตุลาคม ปี 1998 ในรัฐไบเอิร์นของทางประเทศเยอรมัน แน่นอนว่าวัยเด็กของเลอานั้นเธอมีช่วงเวลาที่แสนสุขกับครอบครัวที่รักใคร่เธอและเงินทองที่ไม่ขาดมือ แต่กระนั้นเมื่อยิ่งเติบโตมาความเอาแต่ใจของเธอก็เริ่มเพิ่มพูนขึ้นตามช่วงเวลา เลอาที่แสนน่ารักและจิตใจดีก็ได้จางหายไป เธอกดขี่ผู้คนด้วยคำพูดจากริมฝีปากนิ่มๆของตน การกระทำของเธอแม้ไม่ได้ใช้ความรุนแรงแต่กลับส่งผลต่อใครหลายคนอย่างยิ่ง

เมื่อเธอก้าวเข้าสู่มัธยมปลายและได้พบกับ 'คนรัก' คนแรกของเธอที่เป็นถึงหนุ่มนักกีฬารูปหล่อ ด้วยความรักและลุ่มหลงอันมากมายเหมือนดั่งความมึนเมา เลอาจึงมอบทุกอย่างให้กับเด็กหนุ่มคนนั้นทั้งหมดไม่ว่าจะเป็นร่างกาย เงิน หรือสิ่งของ แต่กระนั้นสุดท้ายเลอาก็ได้ล่วงรู้ถึงความลับอันดำมืดว่าแฟนหนุ่มของเธอนั้นได้นอกใจไปคบอยู่กับสาวอีกหลายคน ด้วยความหึงหวงและความโกรธแค้น จะมีหรอที่สาวนางพญาผึ้งอย่างเธอจะยอมถูกหยามหน้าอยู่เฉยๆ

เธอเริ่มต้นเกมแห่งการแก้แค้นด้วยการบดขยี้สิ่งสำคัญของหญิงสาวที่เข้ามายุ่งย่ามกับ 'แฟนหนุ่ม' ของเธอด้วยวิธีการที่แสนเบสิคอย่างการ 'บูลลี่' และ 'ความรุนแรง' แต่และแล้วผลแห่งกรรมก็ย้อนกลับมาถึงเลอา เมื่อเธอทราบข่าวว่ามีนักเรียนสาวคนนึงที่เป็นหนึ่งในเหยื่อการกลั่นแกล้งของเธอตัดสินใจจบชีวิตด้วยการแขวนคอและเสียชีวิตลงในห้องนอน นั่นจึงทำให้เลอาได้รู้ตัวเสียทีว่าการกระทำที่ว่าเล่นๆของเธอนั้นได้ทำให้ชีวิตของใครหลายคนต้องพังพินาจลงด้วยน้ำมือของเธอ

เลอารู้สึกหวาดกลัวต่อสายตาของเพื่อนร่วมชั้นที่มองเธอเปรียบเหมือนดั่งฆาตกร แต่ความจริงที่ว่าเธอกลั่นแกล้งคนอื่นไม่มีทางลบล้างหายไปได้ ครอบครัวของเลอาตัดสินใจจ่ายเงินชดเชยให้แก่ครอบครัวของหญิงสาวคนนั้นและได้ตัดสินใจย้ายถิ่นฐานมาอาศัยอยู่ที่ลอนดอน และแน่นอนว่าการย้ายมาที่ลอนดอนมันทำให้เลอาเลือกตัดสินใจเปลี่ยนแปลงตัวเองและเก็บงำความลับทั้งหมดกลืนลงคอไปเหมือนดั่งไม่เคยเกิดเรื่องขึ้น เธอใช้ชีวิตจากสาวนางพญาผึ้งกลายเป็นสามัญชนที่พยายามกลมกลืนไปกับผู้คนด้วยถ้อยคำโกหกลวงๆหลายคำที่พูดขึ้นมาเพื่อปกปิดเรื่องราวที่แท้จริง

## **Chapter 1  : เมืองเล็กๆกับผู้หญิงสีเทา**

ด้วยวัย 24 ปี ปัจจุบันเลอาได้เรียนจบปริญญาตรีคณะจิตวิทยาสังคมและมีใบประกอบการเป็นนักจิตวิทยาสังคมอย่างถูกต้อง เธอตัดสินใจลงหลักปักฐานก้าวออกจากกรอบการดูแลของครอบครัวตนเองออกมาจากประเทศอังกฤษและย้ายมาที่ Los Santos อันเป็นเมืองที่ไม่ได้โดดเด่นอะไรมาก ในช่วงเวลาที่เธออาศัยอยู่ในห้องเช่าพิ้งค์เคทโดยที่ไม่มีอะไรทำนั่นเอง เธอได้กระทำการตัดสินใจเข้าสมัครเป็น Cadet เพื่อหวังจะทำประโยชน์ให้แก่เมืองเล็กๆแห่งนี้เพื่อชดเชยความรู้สึกผิดในใจต่อเหตุการณ์ในอดีต และในระยะเวลา 6 เดือนนั้นก็ทำให้เธอได้ก้าวเข้าสู่หน้าที่การงานอย่าง 'เจ้าหน้าที่ LSPD' อย่างเต็มรูปแบบ

## **Chapter 2  : ไฟกับน้ำมัน**

สถานที่เล็กๆที่เรียกว่า 'Galaxy Night Club' เป็นที่พักผ่อนหย่อนใจของเจ้าหน้าที่สาวอย่างเลอา ในทุกครั้งที่เธอออกจากหน้าที่ก็มักจะมุ่งตรงเปลี่ยนตัวเองจากเจ้าหน้าที่รักษาความสงบกลายเป็นเสือสาวเพื่อปลดปล่อยความฟุ้งซ่านในหัวไปให้หมดกับแสงสีเสียง แต่แล้ววันหนึ่งของเทศกาลฮาโลวีน เลอาก็ได้พบเจอกับชายปริศนาคนหนึ่งที่เข้ามาพูดคุยหยอกเย้ากับเธอ ตั้งแต่ที่เธอเลิกรากับแฟนคนแรกในสมัยไฮสคูลเธอก็ไม่เคยเชื่อมั่นในความรักอีก ดังนั้นแล้วสำหรับค่ำคืนในเทศกาลฮาโลวีนเธอจึงคิดเสียว่ามันเป็นเหมือนค่ำคืนที่ได้พบกับคนใหม่ๆ แล้วก็คงไม่ได้พบกันอีก

แต่แล้วก็เหมือนโชคชะตาเล่นตลก เธอพบกับเขาอีกรอบในสถานที่เดิม แต่คราวนี้ทุกอย่างมันเปลี่ยนไปตรงที่เลอาได้ล่วงรู้แล้วว่าพ่อหนุ่มปริศนาในผับนั้นชื่อว่า 'นิโคไล' และเขาเป็นหนึ่งในลูกน้องของชายที่ชื่อว่า Enzo ที่ทางตำรวจกำลังให้การจับตาดูเนื่องจากมีความเกี่ยวข้องกับคดีค้ากัญชาผิดกฏหมาย และแล้วหนึ่งในความคิดอันน่าตลกของเธอก็โผล่ขึ้นมาในหัวชั่วครู่หนึ่ง

> 'ถ้าฉันล้วงความลับเขาได้ล่ะ ?'
>
>